b'\n_START_ARTICLE_\nScott LaFaro\n_START_PARAGRAPH_\nRocco Scott LaFaro (3. huhtikuuta 1936 \xe2\x80\x93 6. hein\xc3\xa4kuuta 1961) oli 1900-luvun jazzmusiikin merkitt\xc3\xa4vimpi\xc3\xa4 kontrabasisteja._NEWLINE_LaFaro syntyi Newarkissa New Jerseyss\xc3\xa4 ja kasvoi musikaalisessa perheess\xc3\xa4 (h\xc3\xa4nen is\xc3\xa4ns\xc3\xa4 soitti monissa big bandeiss\xc3\xa4). H\xc3\xa4n aloitti pianonsoiton ollessaan viel\xc3\xa4 peruskoululainen ja vaihtoi tenorisaksofoniin siirtyess\xc3\xa4\xc3\xa4n high schooliin. H\xc3\xa4n alkoi soittaa kontrabassoa vasta collegeen menoa edelt\xc3\xa4v\xc3\xa4n\xc3\xa4 kes\xc3\xa4n\xc3\xa4, koska musiikin p\xc3\xa4\xc3\xa4aineopiskelijoilta vaadittiin jousisoittimen hallintaa. Kolmen kuukauden collegessa olon j\xc3\xa4lkeen LaFaro p\xc3\xa4\xc3\xa4tti keskitty\xc3\xa4 kontrabassoon._NEWLINE_LaFaro meni collegeen opiskellakseen musiikkia, mutta keskeytti sen toisen vuoden alussa liittyess\xc3\xa4\xc3\xa4n Buddy Morrowin big bandiin. H\xc3\xa4n j\xc3\xa4tti kouluympyr\xc3\xa4t soitettuaan er\xc3\xa4\xc3\xa4ll\xc3\xa4 Yhdysvaltain kattavalla kiertueella ja p\xc3\xa4\xc3\xa4tti kokeilla onneaan Los Angelesin musiikkiympyr\xc3\xb6iss\xc3\xa4. Siell\xc3\xa4 h\xc3\xa4n tuli nopeasti tunnetuksi yhten\xc3\xa4 parhaista nuorista kontrabasisteista. Vuonna 1959, monien esiintymisen j\xc3\xa4lkeen muun muassa Chet Bakerin, Percy Heathin, Victor Feldmanin, Stan Kentonin ja Benny Goodmanin kanssa, LaFaro liittyi Miles Davisin sekstetin juuri j\xc3\xa4tt\xc3\xa4neen Bill Evansin trioon. Juuri yhtyeen pianistin Evansin ja rumpali Paul Motianin kanssa LaFaro kehitti omintakeisen vastamelodioihin ja rytmisi\xc3\xa4 vapauksia sis\xc3\xa4lt\xc3\xa4v\xc3\xa4n tyylins\xc3\xa4, joka oli h\xc3\xa4nen soitolleen luonteenomaista. My\xc3\xb6s Ornette Coleman ty\xc3\xb6skenteli h\xc3\xa4nen kanssaan noihin aikoihin._NEWLINE_LaFaro kuoli auto-onnettomuudessa kes\xc3\xa4ll\xc3\xa4 1961 Flintiss\xc3\xa4 l\xc3\xa4hell\xc3\xa4 New Yorkin Genevaa kaksi p\xc3\xa4iv\xc3\xa4\xc3\xa4 sen j\xc3\xa4lkeen, kun h\xc3\xa4n oli soittanut Stan Getzin kanssa Newportin jazzfestivaaleilla. Vaikka h\xc3\xa4n esiintyi julkisesti vain kuusi vuotta, 1955\xe2\x80\x931961, h\xc3\xa4nen innovatiivinen l\xc3\xa4hestymistapansa bassonsoittoon on muokannut basson roolia jazzissa ja innostanut lukuisia basisteja h\xc3\xa4nen j\xc3\xa4lkeens\xc3\xa4.'